Afrikaans: Leerderonafhanklikheid fokus op die leerder se vermoë om verantwoordelikheid te aanvaar vir die selfbestuur van sy/haar leerprosesse. Maar ’n belangrike komponent is afwesig in hierdie begrip, te wete die oorweging van die verandering van die leerder in ’n geëmansipeerde leerder, ’n leerder met ’n hoë mate van agentskap en ’n deeglike metakognitiewe begrip van die kwaliteit van sy/haar aksies. Hierdie artikel bied ’n teoretiese begronding van leerderemansipasie en beskryf ’n konseptuele model van sodanige prosesse. Die model operasionaliseer leer in terme van leerderaksies. Leerderaksie word oorweeg as ’n funksie van teoretisering en praktisering en vier klasse van leerderaksie word onderskei, te wete die aksies van ’n konsultant, ’n teoretikus, ’n praktiseerder en ’n entrepreneur. Voorbeelde uit bestaande Sielkundekursusse word gebruik om toe te lig hoe die kernaspekte van die model in die praktyk geoperasionaliseer kan word.